2025-05-12

Informacija žiniasklaidai

**Žingsnis žaliosios energetikos link: ILTE finansuos 10 naujų saulės parkų**

Nacionalinis plėtros bankas ILTE ir tarptautinė atsinaujinančios energetikos bendrovė „Green Genius“ sutarė dėl 10 nutolusių saulės parkų visoje Lietuvoje finansavimo. Projektams, kurių bendra galia sieks net 89,67 MW, skirtų paskolų vertė siekia 48,9 mln. eurų.

„Šie projektai – mūsų nuoseklaus įsipareigojimo žaliosios ir nepriklausomos energijos plėtrai Lietuvoje ir visoje Europoje dalis. Elektrinių statybą jau pradėjome ir kitąmet planuojame statybos darbų pabaigą. Labai vertiname ILTE kompetenciją ir sklandų bendradarbiavimą finansuojant „Green Genius“ projektus“, – sako „Green Genius“ finansų vadovas Rokas Bancevičius.

Šis susitarimas – jau antrasis bendrovės ir ILTE partnerystės rezultatas. Metų pradžioje buvo finansuotas 6,6 MW galios saulės parkų projektas, kurio vertė siekė 3,9 mln. eurų. Taigi, per 2025 metus ILTE iš viso finansuos 11 „Green Genius“ saulės parkų Lietuvoje.

„Tvarumo įsipareigojimai, integruotas požiūris į energijos gamybą ir ilgametė „Green Genius“ patirtis leis ne tik sustiprinti Lietuvos energetinę nepriklausomybę, bet ir suteiks postūmį žaliajai transformacijai visame regione. Vietinės žaliosios energijos plėtra įgauna dar didesnę reikšmę dabar, kai Lietuva atsijungė nuo BRELL elektros žiedo – tai tampa esminiu veiksniu užtikrinant tiekimo saugumą ir atsparumą išorės rizikoms“, – sako ILTE Klientų finansavimo tarnybos vadovė Giedrė Gečiauskienė.

„Green Genius“ – tarptautinė atsinaujinančios energetikos įmonė, plėtojanti saulės, vėjo, biometano bei energijos kaupimo projektus 8 Europos šalyse.

Projektai finansuojami ILTE priemonės „AEI paskolos juridiniams asmenims“ lėšomis. Įgyvendinus projektus, planuojama kasmet generuoti daugiau nei 100 000 MWh švarios elektros energijos. Toks elektros kiekis būtų reikalingas 100 elektromobilių kartu nuvažiuoti 720 milijonų kilometrų, kas prilygtų maždaug 17 966 kartų kelionei aplink Žemės rutulį.

*ILTE teikiama finansinė priemonė „AEI paskolos juridiniams asmenims“ skirta saulės ir vėjo elektrinių projektams finansuoti. Nuo balandžio 22 d. ILTE priemonės lėšomis pradėjo finansuoti ir energijos kaupimo įrenginių įsigijimą ir įrengimą. Finansavimas skiriamas tiems, kurie prie turimos ar planuojamos saulės, vėjo arba hibridinės elektrinės tame pačiame prijungimo taške ketina diegti energijos kaupiklį.*

